Jeg har med usædvanlig stor interesse læst jeres stillingsopslag og ansøger hermed om den ledige stilling som direktør. Ligestillingsspørgsmål har længe optaget mig, og jeg føler mig overbevist om, at jeg kan give Kvinfo en mere nuanceret og moderne profil. I efterlyser en person, der er visionær, henvender sig bredt og kan udvikle institutionen. Det har jeg et godt bud på, hvordan man gør.

Læs også: Frontkvinde stopper i Kvinfo

Her er en række forslag til jeres forandringsdagsorden, lad os kalde det visioner for Kvinfo:

Kvinfo skal bevæge sig derhen, hvor man erkender, at ligestilling ikke (kun) handler om kvinder. Det svage køn, der i dag har brug for omsorg, støtte og forståelse, er mandekønnet: De dårligste liv i Danmark er mandeliv. Kvinfo har længe ført en ren interessekamp for at udvide kun kvinders muligheder og har helt tabt sit sociale kompas.

Institutionen skal arbejde for, at kvinder holder op med at bruge deres køn som bortforklaring på manglende ambitioner. Kvinfos strategi må være at sætte ambitioner på dagsordenen som en kvindelig udfordring og sætte en stopper for falske krænkelsesoplevelser.

Kvinfos kvindeekspertdatabase vil blive nedlagt og erstattet af en henvisning til Google. At der er relativt få kvinder i medierne i forhold til mænd skyldes ikke, at journalisterne ikke kan finde dem. Det kan de godt. De kan bare ikke få dem til at stille op. Ekspertdatabasen er det mest overflødige offentlige IT-projekt, og det siger ikke så lidt.

Kvinfo vil samarbejde med virksomheder om at få mænd til at tage mere barsel. Danske virksomheder ser mere progressivt på farbarsel end regeringen, der har solgt helt ud på denne dagsorden. Hvis mænd skal have den rolle over for deres børn, som mange mænd brændende ønsker sig, skal de have rettigheder over for de kvinder, der ofte tænker børnene som personlig ejendom. Kvinfo skal arbejde for, at mødre og fædre juridisk ligestilles som udgangspunkt i deres selvvalgte forældreskab.

Læs også: De ti mest tossede citater om køn

Kvinder har fri abort, og det skal mænd også have. Mænd skal have mulighed for »fri juridisk abort«, dvs. manden skal inden for de første tre måneder kunne vedkende/frakende sig faderskab. Vælger kvinden at få barnet uden mandens samtykke, er barnet alene moderens, og hun bærer det økonomiske og juridiske ansvar.

Kvinfo vil gøre en særlig indsats for at styrke drengene i folkeskolen. I dag forlader op imod hver fjerde dreng skolen uden de fornødne færdigheder til at få en uddannelse, et job, en selvstændig tilværelse. Det er mere relevant at beskæftige sig med dem end med den lille kvindepromille, der gerne vil sidde sammen med 10-15 ældre nisser omkring et bestyrelsesbord. Det er et spørgsmål om at geninstallere proportioner og et socialt kompas i ligestillingsarbejdet, et kompas, Kvinfo fuldstændig har tabt i dag.

Læs også: Fri mig for særbehandling

Kvinfo skal gøre sig fri af statsstøtte og privatiseres. Ligestillingssagen er en tværpolitisk sag og skal ikke være en særinteresse for særligt kvinder i Folketinget. Kvinfo skal en dag nedlægges helt (ligesom fagbevægelsen) og udstilles på Nationalmuseet sammen med keramik fra stenalderen og andet fra dengang, der var virkelig ulighed til.

Jeg uddyber naturligvis gerne ovenstående i forbindelse med en samtale,

Venlig hilsen

Anne Sophia Hermansen